เงินบาทเปิด 32.41/42
ธนาคารกรุงศรีอยุธยารายงาน เงินบาทเปิด 32.41/42 มีโอกาสรีบาวน์ ให้กรอบ 32.40-32.50 บาท/ดอลลาร์
15 มิ.ย. 2553

ธนาคารกรุงศรีอยุธยารายงาน เงินบาทเปิด 32.41/42 มีโอกาสรีบาวน์ ให้กรอบ 32.40-32.50 บาท/ดอลลาร์
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.41/42 บาท/ดอลลาร์ ใกล้เคียงกับระดับปิดตลาดเมื่อวานนี้ 
ปัจจัยที่มีผลต่อการเคลื่อนไหวของเงินบาทวันนี้ มาจากกรณีที่ประเทศกรีซถูกมูดี้ส์ปรับลดอันดับความน่าเชื่อถือของพันธบัตรรัฐบาลลงถึง 4 ขั้น จากระดับ A3 มาสู่ Ba1 ซึ่งถือว่าเป็นระดับที่ไม่น่าลงทุน ปัจจัยนี้แม้ตลาดจะคาดการณ์ไว้บ้างแล้ว แต่ก็ทำให้นักลงทุนต่างทยอยถอนหุ้นตลอดจนขายเงินยูโร เนื่องจากกังวลความเสี่ยงที่จะเกิดขึ้น และหันไปถือครองดอลลาร์แทน ซึ่งจะมีผลทำให้เงินดอลลาร์ปรับตัวแข็งค่าขึ้น และเงินบาทจะปรับตัวอ่อนค่าลงได้ 
"วันนี้เงินบาทน่าจะแกว่งแคบๆ แต่อาจรีบาวน์กลับได้นิดหน่อยจากที่แข็งค่ามาต่อเนื่อง อาจจะขึ้นไปได้ถึง 32.45 - 32.50 บาท ปัจจัยหลักที่จะทำให้บาทขยับน่าจะเป็นทิศทางค่าเงินในภูมิภาค และเงินทุนไหลเข้าออกในเอเชีย" นักบริหารเงิน กล่าว
ส่วนสกุลเงินต่างประเทศช่วงเปิดตลาดเช้านี้ เงินเยนอยู่ที่ระดับ 91.50/54 เยน/ดอลลาร์ ส่วนเงินยูโรอยู่ที่ระดับ 1.2204/2206 ดอลลาร์/ยูโร
นักบริหารเงิน คาดว่า เงินบาทวันนี้จะเคลื่อนไหวอยู่ในกรอบ 32.40-32.50 บาท/ดอลลาร์